Samovražda

Samovražda alebo suicídium (lat. suicidium (< se caedere = seba zabiť)) je čin, ktorým si človek úmyselné zapríčiní vlastnú smrť.

Epidemiológia 
V západnom svete zomiera samovraždou trikrát až štyrikrát viac mužov ako žien, aj keď ženy sa o ňu pokúšajú štyrikrát častejšie. Príčinou je skutočnosť, že muži používajú na ukončenie života podstatne nebezpečnejšie prostriedky.  Tento rozdiel je ešte výraznejší u osôb starších ako 65 rokov. V tejto vekovej kategórii pácha samovraždu desaťkrát viac mužov ako žien.

Aj na Slovensku dlhodobo častejšie dobrovoľný odchod zo sveta volia muži.O samovraždu sa v roku 2019 na Slovensku pokúsilo 743 osôb.Ako vyplýva zo štatistík Národného centra zdravotníckych informácií (NCZI), siahnuť si na život sa pokúsili muži aj ženy najčastejšie vo veku od 30 do 39 rokov. V roku 2019 na Slovensku spáchalo samovraždu 498 osôb, z toho 416 mužov a 82 žien. 

V roku 2018 na Slovensku ukončilo život samovraždou 533 osôb, pokúsilo sa o ňu viac ako 770. Najčastejšie to boli ľudia vo veku 50 až 59 rokov (ženy vo veku 60–69 rokov). Štyri samovraždy spáchali aj deti do 14 rokov – dvaja chlapci a dve dievčatá. Mladistvých samovrahov vo veku 15–19 rokov bolo pätnásť. Jedenásti z nich boli chlapci. Vyplýva to zo štatistík Národného centra zdravotníckych informácií (NCZI). 

Odborníci upozorňujú, že čoraz zraniteľnejšie sú deti a mladí ľudia. Napríklad v novembri 2019 zomrela mladá herečka Monika Potokárová vo veku 27 rokov. Počas pandémie koronavírusu sa na Slovensku v rokoch 2020 - 2021 zvýšil počet pokusov o samovraždu u detí.

Motivácie samovrážd 
Takmer polovica samovrážd v roku 2018 bola vykonaná pod vplyvom alkoholu alebo drôg. „Hlavnými motívmi pri pokusoch o predčasné ukončenie života v prípade detí sú konflikty a rodinné problémy, s odstupom nasledujú školské problémy,“ povedal generálny riaditeľ NCZI Peter Blaškovitš.

Z psychiatrických diagnóz k samovraždám najčastejšie dochádza v prípade duševných ochorení ako sú depresie a bipolárna afektívna porucha (počas depresívnej fázy). Aj preto je potrebná v rámci liečby týchto ochorení farmakoterapeutická a psychoterapeutická starostlivosť. Najviac samovrážd bolo v roku 2018 v mesiacoch máj a január, najmenej v decembri.

Prevencia 
Od roku 2003 si 10. septembra pripomíname Svetový deň prevencie samovrážd. Cieľom týchto akcií pod záštitou Svetovej zdravotníckej organizácie a Medzinárodnej asociácie pre prevenciu samovrážd (International Association for Suicide Prevention - IASP) je lepšie porozumieť dôvodom, prečo sa ľudia rozhodnú pre dobrovoľný odchod zo sveta a prijímanie preventívnych opatrení.

Intervencia - linky rýchlej pomoci
"Svetová zdravotnícka organizácia varuje, že jedným zo sekundárnych následkov pandémie ochorenia COVID-19 bude nárast počtu samovrážd. Mimoriadna situácia poukázala na zvýšenú potrebu liniek pomoci, dištančných služieb a na nutnosť systematickej podpory liniek pomoci na Slovensku," povedal psychológ Marek Madro.
 Internetová poradňa pre mladých IPčko.sk
 Linka pre mladých so zdravotným postihnutím dobralinka.sk
 Linka dôvery Nezábudka 0800 800 566 (nonstop)
 Online poradňa Ligy za duševné zdravie
 Linka detskej istoty 116 111
 Národná linka pre ženy zažívajúce násilie 0800 212 212
 Linky dôvery v slovenských mestách

 Košice - Linka dôvery. Pôsobí pod II. Psychiatrickou klinikou FN L. Pasteura Košice. Telefónne číslo: 055/622 2323.
 Košice - Linka nádeje. Pre krízové situácie a rodinné problémy, ktoré vyžadujú väčší priestor. Pôsobí pod I. Psychiatrickou klinikou FN L. Pasteura Košice. Telefónne číslo: 055/644 1155.
 Prešov-Linka dôvery (všeobecná). Možno telefonovať v pracovných dňoch takto: Pondelok: 7.00 – 15.30 Ut, St, Št 7.00 – 15.00 Piatok 7.00 – 14.30 Telefónne číslo: 051/7731 000

 V akútnych prípadoch možno volať aj na linku 112.
 Mnohé všeobecné nemocnice, kde sa nachádzajú psychiatrické oddelenia a kliniky, sú pripravené poskytnúť pomoc pacientom v pohotovostných službách.

Stanovisko Katolíckej cirkvi k samovraždám 
Článok 2281 Katechizmu Katolíckej cirkvi hovorí:
 Samovražda protirečí prirodzenej náklonnosti človeka zachovať si a udržiavať svoj život. Je v závažnom rozpore s pravou láskou k sebe samému. Zároveň uráža lásku k blížnemu, lebo neprávom pretína putá solidarity s rodinným a národným spoločenstvom a s ľudskou spoločnosťou, voči ktorým máme záväzky. Samovražda protirečí aj láske k živému Bohu.

Od roku 1997 podľa článku 2282 však:
 Ak sa samovražda spácha s úmyslom dať príklad najmä mladým, nadobúda aj závažnosť pohoršenia. Úmyselná spolupráca na samovražde je v rozpore s morálnym zákonom. Ťažké psychické poruchy, úzkosť alebo veľký strach pred nejakou životnou skúškou, utrpením alebo mučením môžu zmenšiť zodpovednosť samovraha.

Referencie

Iné projekty

Externé odkazy 
 
 Postoj Katolíckej cirkvi k samovraždám 

 
Psychoterapia
Psychológia
Depresia
Smrť
Príčiny smrti
Súdne lekárstvo